SKRIFTLIG FORESPØRGSEL E-3382/02

af Samuli Pohjamo (ELDR)og Mikko Pesälä (ELDR) til Kommissionen

(28. november 2002)

Om: Fremme af træbyggeri i Den Europæiske Union

Finland har i mange sammenhænge sammen med andre af EU's skovbrugslande taget initiativer til oprettelse af et fælles program for fremme af træbyggeri i Unionen. Træbyggeriets situation og muligheder vil yderligere blive fremhævet i forbindelse med EU's udvidelse mod øst.

Der er imidlertid en fare for, at priserne på savværksprodukter vil komme under pres, når der kommer flere træproducenter i det indre marked. Der bør i særlig grad sørges for at opretholde stabile priser på markederne, for at de nuværende EU-medlemslandes producenter af mekanisk fremstillet træ ikke kommer i vanskeligheder.

Det er samtidig nødvendigt at øge efterspørgslen ved hjælp af særlige programmer for træbyggeri. Træbyggeri er på mange måder et økologisk alternativ, når træets produktionskæde er baseres på et bæredygtigt grundlag.

Hvordan agter Kommissionen at fremme træbyggeri i Den Europæiske Union, og hvordan vil den sikre prisstabiliteten på markederne i forbindelse med EU's udvidelse?

Svar afgivet på Kommissionens vegne af Erkki Liikanen

(30. januar 2003)

Kommissionen er enig med det ærede medlem i, at EU's udvidelse mod øst medfører store udfordringer for skovbruget, træ- og møbelindustrien. Forekomsten af betydelige skovressourcer sikrer træ- og møbelindustrien et kvalitetsråmateriale i relativt rigelige mængder. En økonomisk rentabel udnyttelse af disse tømmerressourcer, som tilgodeser miljømæssige, sociale og kulturelle hensyn, kræver imidlertid betydelige investeringer i anlæg, forvaltningsformer og infrastrukturer. Hvad forbrugssiden angår, vil spørgsmålet om, hvorvidt de nye medlemsstaters markeder vil kunne absorbere den øgede produktion afhænge af deres økonomis størrelse og forbrugernes valg.

Kommissionen er også enig i, at der til byggeformål vil kunne afsættes en stor del af tømmerressourcerne. Træ er i øvrigt et af de materialer, der skal satses mere på inden for byggesektoren både som basismateriale og som komponenter i samlede bygningsdele.

Udnyttelsen af ny viden og udviklingen af nye teknikker har resulteret i, at dette materiale kan sidestilles med beton og stål. Dette har skabt et behov for passende tekniske specifikationer både for at harmonisere udformningen og for at sikre fri bevægelighed for produkter og samlede bygningsdele.

For at etablere en ramme for det indre marked for byggevarer har Kommissionen i overensstemmelse med Rådets direktiv 89/106/EØF af 21. december 1988 om indbyrdes tilnærmelse af medlemsstaternes love og administrative bestemmelser om byggevarer(1) udstedt flere standardiseringsmandater til Den Europæiske Standardiseringsorganisation (CEN). Formålet hermed er at fastlægge de relevante tekniske specifikationer, således at varer, samlede bygningsdele og samlesæt af træ kan få tildelt EF-mærket og dermed nyde godt af de muligheder, der er forbundet med den europæiske standardisering.

Desuden fortsætter Kommissionen med at overvåge og støtte udformningen og udbredelsen af Eurocode 5 (specifik kode for udformningen af trækonstruktioner), som udarbejdes af CEN's tekniske udvalg TC 250.

På baggrund heraf var øget anvendelse af træ et af hovedemnerne for det forum om træ- og papirindustrien, som blev afholdt i Stockholm i juni 2001. Der var her omfattende drøftelser af sektorens udfordringer, og de rejste spørgsmål drøftes stadig inden for rammerne af Kommissionens Rådgivende Udvalg for træ- og papirindustrien i samarbejde med erhvervet og dets organisationer.

Mere generelt foreslås det i Fællesskabets sjette miljøhandlingsplan, der blev vedtaget af Parlamentet i juli 2002, at tilskynde til en forøgelse af markedsandelen for bæredygtigt produceret træ, bl.a. ved at fremme certificering for bæredygtig skovforvaltning og mærkning af produkter herfra. Kommissionen kan ikke direkte fremme anvendelsen af noget konkret materiale, hverken træ eller noget andet materiale, ej heller kan den intervenere for at sikre stabile priser.

(1) EFT L 40 af 11.2.1989.